সারদা-কাণ্ডের তদন্তে রাজ্যের চার আইপিএস অফিসারকে জিজ্ঞাসাবাদের জন্য তলব করল সিবিআই। ওই চারজনের মধ্যে রয়েছেন কলকাতার পুলিশ কমিশনার রাজীব কুমার। অন্য তিনজন হলেন, অতিরিক্ত কমিশনার (১) বিনীত গয়াল, আইজি (রেল) তমাল বসু এবং কলকাতা পুলিশের প্রাক্তন গোয়েন্দাপ্রধান পল্লবকান্তি ঘোষ।  
সিবিআই সূত্রের খবর, সম্প্রতি রাজ্য পুলিশের ডি়জি বীরেন্দ্রকে ইমেল করে ওই চার আইপিএস’কে জিজ্ঞাসাবাদের জন্য ডাকা হয়। ২১ অগস্ট থেকে ২৪ অগস্টের মধ্যে তাঁদের ডাকা হয়েছে। মঙ্গলবার ডাকা হয়েছিল পুলিশ কমিশনারকে। তিনি যাননি। বিনীতকে ডাকা হয়েছিল বুধবার। গরহাজির তিনিও। আজ, বৃহস্পতিবার তলব করা হয়েছে তমালকে এবং আগামিকাল, শুক্রবার পল্লবকান্তিকে।
সারদা-কাণ্ড প্রকাশ্যে আসার পর ২০১৩ সালের ২৬ এপ্রিল রাজ্য সরকার সমস্ত বেআইনি অর্থলগ্নি সংস্থার বিরুদ্ধে তদন্তের জন্য বিশেষ তদন্তকারী দল(সিট) গঠন করেছিল। ঠিক হয়েছিল, অর্থলগ্নি সংস্থাগুলির বিরুদ্ধে মানুষের কাছ থেকে টাকা নিয়ে প্রতারণার যে অভিযোগ উঠেছে, কেন্দ্রীয়ভাবে তার তদন্ত করবে সিট। তদন্তের সুবিধার্থে রাজ্য পুলিশের তৎকালীন ডিজি’র নেতৃত্বাধীন ওই তদন্তকারী দলে ছিলেন ১০ আইপিএস অফিসার।
সেই তালিকায় রাজীব কুমারের নাম ছিল প্রথমে। এছাড়াও সিআইডি’র স্পেশাল আইজি হিসাবে বিনীত, স্পেশাল সুপার হিসাবে তমাল এবং কলকাতা গোয়েন্দা পুলিশের প্রধান পল্লবকান্তি ছিলেন। প্রথম তিনজন এখনও চাকরিতে রয়েছেন। চতুর্থ জন অবসর নিয়েছেন।
সারদার বিরুদ্ধে প্রথম এফআইআর দায়ের হয়েছিল বিধাননগর কমিশনারেটে। তখন ওই কমিশনারেটের পুলিশ কমিশনার ছিলেন রাজীব কুমার। বিধাননগর পুলিশই কাশ্মীর থেকে সারদাকর্তা সুদীপ্ত সেন, দেবযানী মুখোপাধ্যায়কে গ্রেফতার করে।
সিবিআই সূত্রের খবর, সুপ্রিম কোর্টের নির্দেশে সারদা-কাণ্ডের তদন্তে ইতিমধ্যে সিটের নিচুতলার বেশ ক’জন অফিসারকে জিজ্ঞাসাবাদ করেছেন তদন্তকারীরা। রাজীবকে জিজ্ঞাসাবাদের জন্য দু’বার নোটিস পাঠিয়েছিলেন তাঁরা। কিন্তু কলকাতার পুলিশ কমিশনার সিবিআই দফতরে তো যানইনি, বরং কেন তাঁকে জিজ্ঞাসাবাদের জন্য বার বার ডাকা হচ্ছে, তা নিয়ে সিবিআই’কে পাল্টা চিঠি দিয়েছিলেন। সিবিআইয়ের দাবি ছিল, সিট অনেক তথ্যপ্রমাণ নষ্ট করেছে। যদিও রাজ্য পুলিশ ওই অভিযোগ মানতে নারাজ। সেই সময় সিট দাবি করেছিল, তল্লাশিতে যা পাওয়া গিয়েছিল, সব নথিই সিবিআইয়ের হাতে তুলে দেওয়া হয়েছে।
ফোন এবং এসএমএস করে সিবিআইয়ের তলব সম্পর্কে এদিন জানতে চাইলেও বীরেন্দ্র, রাজীব এবং বিনীতের কোনও প্রতিক্রিয়া মেলেনি। তমাল বলেন, ‘‘এ বিষয়ে আমি কিছুই জানি না।’’ আর পল্লবের বক্তব্য, ‘‘ কোনও নোটিস পাইনি।’’